Kim Behnke (FP), 1998-05-06:
Man kan jo ikke lade være med at tænke den tanke, om tilslutningen til forslaget havde været helt så voldsom, som vi har oplevet i dag, hvis nu der ikke havde været EU-afstemning den 28. maj, for det er jo ikke første gang, denne debat bliver rejst i Folketinget.
Medlemmer af Fremskridtspartiet har i flere omgange stillet spørgsmål til skiftende udenrigsministre om det forhold, at der rent faktisk sker en urimelig høj aflønning af ansatte i EU-systemet og en alt, alt for lempelig beskatning af de pågældendes tårnhøje lønninger. Hver gang har vi fået det svar, som udenrigsministeren også giver i dag, nemlig at den danske regering har rene hænder, men at det desværre er alle de andre, der ikke vil være med til at sænke disse lønninger eller ændre beskatningen.
Og så længe man er sikker på, at de andre ikke vil det, slipper den danske regering for at gøre alvor af tingene.
Derfor ville jeg, hvis jeg var SF, mene, at konklusionen på forslaget må være, at der enten sker en vedtagelse af forslaget, eller at udvalget afgiver en beretning, sådan at der rent faktisk ligger et stykke papir, som udenrigsministeren kan have med og dermed lægge vægt bag ordene over for kollegerne i Ministerrådet og sige, at det ikke bare er den danske regering, nej, det er hele det danske parlament på tværs af politiske skel, der har den opfattelse, at EU-lønningerne er for høje og beskatningen for lempelig.
Ministeren gjorde mest ud af at pege på de ansatte der, hvor Kommissionen, om man så må sige, er arbejdsgiver eller i hvert fald foreslår lønningsniveauet.
Men som det er mig bekendt, gør der sig også det gældende, at de, der er ansat under Parlamentet, har meget lempelige lønningsvilkår og særligt de mennesker, der er ansat og bor her i Danmark, men bliver aflønnet af Parlamentet, og dér er det vel ikke Kommissionen, der er løngiver, der er det Parlamentet.
Dér må det vel også være en opgave at sørge for, at spørgsmålet bliver rejst i rette forum, og om det er de 16 danske europaparlamentarikere eller den danske regering, der skal gøre det, må vi prøve at få afklaret under udvalgsarbejdet.
Det er selvfølgelig helt rigtigt set, at den beskatning, der er af disse meget højtlønnede folk,
selvfølgelig skal være fuldstændig den samme, som hvis der var tale om en dansk virksomhed.
Men SF har glemt pensionsordningerne.
Der tales i forslaget om, at der skal betales indkomstskat og arbejdsmarkedsbidrag.
Jeg mener, at vi skal udvide forslaget til også at gælde de pensionsordninger, der er, sådan at de meget favorable vilkår, der er, både hvad angår direkte pension og også forskellige forsikringsordninger, bliver omfattet af fuldt normal dansk beskatning. At mange af de folk så sikkert synes, at den danske beskatning er urimeligt høj, kan jeg kun være enig med dem i, men sådan er det, og det må være sådan, at man som ansat i EU-systemet selvfølgelig efterlever de nationale regler, og i Danmark er der altså en høj beskatning.
Vi støtter forslaget fuldt ud, og vi håber på, at vi i fællesskab enten kan få forslaget vedtaget eller få afgivet
De bor i samme hus, i samme kvarter, men den, der tilfældigvis er ansat af EU, har en urimeligt høj løn og betaler næsten ingenting i skat.
Så tak til SF for at have fremsat forslaget.